钦定古今图书集成/明伦汇编/交谊典/第057卷 > 《答余左司沈别驾元夕会饮城南之作时在围中》高启
## 钦定古今图书集成/明伦汇编/交谊典/第057卷 > 《答余左司沈别驾元夕会饮城南之作时在围中》高启

“青帝行春气初播，云沍馀阴苦难破。江头碧草生未
长，战马寒嘶龁残莝。炊烟冷落雨中湿，邻屋时闻有
啼饿。我愁郁郁但欲眠，肯以案书勤自课。却思去岁
属无虞，元夕共欢人几个。高堂细听落悔歌，手擘黄
柑香喷座。客酬主劝总忘晓，看尽繁灯逐星堕。秪今
照市但群烽，乐事凄凉谁复作。”故人念我有二子，《省
内郎官府中佐。别离两月不相逢，身佩弓刀从戍逻。
欲寻旧赏慰劳役，弄拂尊前且安坐。老兵折简走相
呼，笑我闭门无乃懦。黄昏远就向城南，敢惜春衫冻
泥涴。军中有会异寻常，牛肉麤肥酒卮大。胡奴帐下
出琵琶，复拊银筝与相和。烛残未听荒鸡号，弦断忽
惊哀雁过。须臾颜热起叫噱，不纪乱离仍轗轲。更声
柝柝绕旗门，剑匣搘头容醉卧。归来又辱寄新诗，锦
水湔肠珠落唾。豪吟自欲继燕歌，悲调岂将同〈楚些
〉》。览之几度感深情，曲高和难非懒惰。我生无力本何
用，衣食自来供马磨。虽蒙乡曲假虚名，正似南箕不
堪簸。君才于世俱可珍，周贾东游抱奇货。艰危壮气
喜弥激，利器未施宁忍挫。颇闻原野多杀伤，风雪呻
吟苦无那。吾侪斯乐岂易得，应愧皇天恩独荷。明年
此夕会昇平，把酒相邀更相贺。